Επιδράσεις των Μέσων Μαζικής Επικοινωνίας στη διαμόρφωση στάσεων και συμπεριφορών των εκπαιδευτικών της πρωτοβάθμιας εκπαίδευσης σε θέματα περιβάλλοντος
Authors: Πέτκου Δάφνη 
Published: September 2021

Σκοπός της έρευνας είναι η μελέτη και η ανάλυση της επίδρασης των ΜΜΕ στους εκπαιδευτικούς με αποτέλεσμα τη διαμόρφωση στάσεων και συμπεριφορών τους σε θέματα περιβάλλοντος. Προκειμένου να μελετηθεί σε βάθος το συγκεκριμένο ερευνητικό πεδίο, πραγματοποιήθηκε ποσοτική έρευνα σε δείγμα εκπαιδευτικών πρωτοβάθμιας εκπαίδευσης. Ειδικότερα, ως βασικό εργαλείο της έρευνας χρησιμοποιήθηκε κατάλληλα διαμορφωμένο ερωτηματολόγιο, η σύνταξη του οποίου έγινε με βάση ανάλογες ερευνητικές εργασίες. Για την επιλογή των εκπαιδευτικών και τη συλλογή των δεδομένων χρησιμοποιήθηκε ως βασικό δειγματοληπτικό σχέδιο, αυτό της αναλογικής στρωματοποιημένης τυχαίας δειγματοληψίας δύο σταδίων, ενώ το τελικό δείγμα καθορίστηκε στους 392 εκπαιδευτικούς. Αρχικά, προσδιορίστηκαν οι πεποιθήσεις και οι απόψεις των εκπαιδευτικών σχετικά με τον τρόπο χρήσης και αξιοποίησης των ΜΜΕ. Η διερεύνηση αυτή υλοποιήθηκε βάσει της περιγραφικής στατιστικής, σύμφωνα με τις απαντήσεις που έδωσαν οι εκπαιδευτικοί στις ερωτήσεις του ερωτηματολογίου, ενώ καταγράφηκαν τα περιβαλλοντικά προβλήματα που ενδιαφέρουν τους εκπαιδευτικούς καθώς αποτελούν αντικείμενο προβολής από τα ΜΜΕ.Στη συνέχεια, εξετάστηκε η επίδραση κοινωνικών-δημογραφικών χαρακτηριστικών στη διαμόρφωση στάσεων και συμπεριφορών των εκπαιδευτικών πρωτοβάθμιας εκπαίδευσης για το ρόλο των ΜΜΕ σε θέματα περιβάλλοντος. Από την ανάλυση βρέθηκε ότι υπάρχουν στατιστικά σημαντικές συσχετίσεις μεταξύ του φύλου, της ηλικίας, του μορφωτικού επιπέδου, των χρόνων υπηρεσίας στην εκπαίδευση και του αριθμού των εκπαιδευτικών που υπηρετούν στη μονάδα του εκπαιδευτικού με τις στάσεις, τις πεποιθήσεις αλλά και τη συμπεριφορά των εκπαιδευτικών ως προς το ρόλο των ΜΜΕ.Έπειτα, διερευνήθηκε η δομική συνοχή των ερωτήσεων που αποτελούν «μεταβλητές» καθώς συνθέτουν τη διαμόρφωση στάσεων και συμπεριφορών των εκπαιδευτικών, όπως και τη σημαντικότητά τους. Από την εφαρμογή της μεθόδου της μη Γραμμικής Ανάλυσης σε Κύριες Συνιστώσες προέκυψαν 5 σημαντικές συνιστώσες που αποτελούν τους βασικούς παραγοντικούς άξονες των απόψεων, στάσεων και συμπεριφορών των εκπαιδευτικών. Η πρώτη συνιστώσα αποτελεί «την προβολή περιβαλλοντικών προβλημάτων από τα ΜΜΕ». Η δεύτερη συνιστώσα υποστηρίζει «τη συχνότητα προβολής περιβαλλοντικών προβλημάτων από τα ΜΜΕ, και του ρόλου τους στην ανάληψη δράσεων και πρωτοβουλιών των εκπαιδευτικών». Η τρίτη συνιστώσα εκφράζει «τη συμβολή των εφημερίδων του διαδικτύου και των περιοδικών στην ευαισθητοποίηση της κοινής γνώμης για περιβαλλοντικά θέματα». Η τέταρτη συνιστώσα χαρακτηρίστηκε με τον τίτλο: «Συνεισφορά των ΜΜΕ στην αντιμετώπιση περιβαλλοντικών προβλημάτων», ενώ η πέμπτη συνιστώσα αποτελεί την «Προβολή του θέματος της βιοποικιλότητας». Στη συνέχεια, για την ανάπτυξη τυπολογίας των στάσεων και συμπεριφορών των εκπαιδευτικών σε θέματα περιβάλλοντος εφαρμόστηκε η Ιεραρχική Ανάλυση σε Συστάδες, όπου χρησιμοποιήθηκαν οι τιμές των απαντήσεών τους επί των παραγοντικών αξόνων. Τα αποτελέσματα ανέδειξαν δύο συστάδες εκπαιδευτικών με ανάλογη συμπεριφορά από την επίδραση των ΜΜΕ. Ειδικότερα, η πρώτη συστάδα συγκροτείται από τους «προοδευτικούς» εκπαιδευτικούς που είναι μεγαλύτεροι σε ηλικία και διαθέτουν μεγαλύτερη επαγγελματική προϋπηρεσία, δεύτερο πτυχίο και επιμόρφωση. Η δεύτερη συστάδα αποτελείται από τους «συντηρητικούς» σε άποψη εκπαιδευτικούς, οι οποίοι είναι νεότεροι, διαθέτουν μικρότερη επαγγελματική προϋπηρεσία και λιγότερους τίτλους σπουδών.